b'\n_START_ARTICLE_\nPetar \xc5\xa0ar\xc4\x8devi\xc4\x87 (veleposlanik)\n_START_PARAGRAPH_\nProf. dr. sc Petar \xc5\xa0ar\xc4\x8devi\xc4\x87 (Subotica, 26. travnja 1941. - Zagreb, 27. lipnja 2005.) bio je hrvatski znanstvenik i diplomat. Rodom je ba\xc4\x8dki Hrvat.\n_START_SECTION_\n\xc5\xbdivotopis\n_START_PARAGRAPH_\nStudirao je pravo na zagreba\xc4\x8dkom Pravnom fakultetu, na kojem je diplomirao 1965. godine. U Amsterdamu na Europa Institute pri amsterdamskom sveu\xc4\x8dili\xc5\xa1tu je poslijediplomski studij prava, smjer gospodarske integracije; zavr\xc5\xa1io ga je 1968. godine. Doktorirao je u Mainzu 1973. godine._NEWLINE_Predavao je na rije\xc4\x8dkom sveu\xc4\x8dili\xc5\xa1tu. Prvo je bio docentom na katedri za me\xc4\x91unarodno privatno pravo na rije\xc4\x8dkom Pravnom fakultetu, a poslije i redovnim profesorom. Predavao je kao gost na brojnim inozemnim sveu\xc4\x8dili\xc5\xa1tima. Od 1986. do 1988. je bio dekan na Pravnom fakultetu, a rektorom je bio od 1989. do 1991. godine._NEWLINE_Osnovao je te\xc4\x8daj za me\xc4\x91unarodno trgova\xc4\x8dko pravo na Me\xc4\x91usveu\xc4\x8dili\xc5\xa1nom centru u Dubrovniku. Bio je direktorom i predava\xc4\x8dem na tom te\xc4\x8daju._NEWLINE_Bio je prvi veleposlanik Republike Hrvatske u SAD-u. Du\xc5\xbenost je obna\xc5\xa1ao u najosjetljivije vrijeme za Hrvatsku, za vrijeme velikosrpske agresije na Hrvatsku sve do zaklju\xc4\x8denja zavr\xc5\xa1nih mirovnih sporazuma, od 1992. do 1996., a poslije toga je bio veleposlanik u \xc5\xa0vicarskoj i Lihten\xc5\xa1tajnu.'